Tomas Zdechovsky

Tomáš Zdechovský (født 2. november 1979) er en tsjekkisk politiker, krisesjef, medieanalytiker, dikter og forfatter. Siden 2014 har han vært medlem av Europaparlamentet som representant for KDU-ČSL, som er en del av Det europeiske folkeparti.


== Studier og politisk aktivitet ==
Tomáš Zdechovský har tre mastergrader. Han har to mastergrader fra Universitetet i Syd-Böhmen, som ligger i byen České Budějovice (pastoralassistent og fritidsleder). Den tredje mastergraden tok han ved Masaryk-universitetet, i medievitenskap. Han har også en bachelorgrad i politisk kommunikasjon, som han tok ved Università Pontificia Salesiana; et pavelig universitet i Italia. Siden 2006 har han jevnlig holdt foredrag om krisekommunikasjon, krisehåndtering og krisekommunikasjon i politikk ved forskjellige universiteter.
I 2004 grunnla han PR- og kommunikasjonsselskapet Commservis.com, der han selv var administrerende direktør. Senere ble han valgt som medlem av Europaparlamentet. Han ledet også datterselskapet WIFI Tsjekkia.
Han er medlem av partiet KDU-ČSL og i 2007–2008 var han regionleder i Pardubice-regionen. Han stilte opp som kandidat til Europaparlamentet første gang i 2009; da stod han på partilistens 14. plass, men ble ikke valgt inn. Hans nominasjonstale på Kongressen til KDU-ČSL holdt i juni 2013 i Olomouc hadde en stor respons. Ved Europaparlamentetsvalget i 2014 stilte han for KDU-ČSL for andre gang. Han ble plassert på 3. plass på partilisten og ble valgt som medlem av Europaparlamentet. I 2019 stilte han for tredje gang til Europaparlamentet og ble gjenvalgt.2. desember 2019 kunngjorde han sitt kandidatur til vervet som leder for KDU-ČSL. På en partikonferanse sa han imidlertid at han hadde ombestemt seg, og i stedet stilte til valget på ny nestleder. Til slutt ble han valgt.


== Medlem av Europaparlamentet ==
Siden 2014 har Tomáš Zdechovský engasjert seg i den såkalte Michalák-saken. Han har kritisert utøvelsen av det norske barnevernet og den norske barnevernpolitikken generelt, og krevd endringer. I 2014 begynte han (sammen med sin parlamentarikerkollega Petr Mach) å delta aktivt i en kampanje for å returnere Eva Michalákovás to sønner, som ble tatt bort fra moren av norsk lokal barneverntjeneste. Begge medlemmene organiserte innsamling av penger til støtte for kvinnens rettssaker. Han initierte også et åpent brev til norske myndigheter som ble undertegnet av nesten 50 parlamentsmedlemmer fra forskjellige land og fraksjoner i Europaparlamentet.Han skrev også forordet til boka Stolen Childhood: The Truth About Norway's Child Welfare System. Boka ble utgitt i 2019 og handler om det norske barnevernets praksis med å ta barn bort fra foreldrene.Mange ganger har han også kommentert den europeiske migrasjonskrisen. I juli 2015 besøkte han et par flyktningleirer på Sicilia. Han sa at de fleste i lokale flyktningleirer egentlig var økonomiske migranter. Hans kritikk ble rettet mot Hellas, som han hevder har forsømt grensekontrollen og registreringen av nykommere.Som EU-parlamentariker oppfordret Tomáš Zdechovský også til videre etterforskning av Andrej Babiš (Tsjekkias statsminister fra 2017), som var mistenkt for å ha svindlet til seg EU-subsidier som var ment for små bedrifter. Disse subsidiene skulle være brukt til å bygge et konferansesenter kalt Čapí hnízdo, som statsminister Babiš var eier av. Zdechovský henviste også til påstått interessekonflikt fra Andrej Babiš i å motta EU-tilskudd til Agrofert-gruppen, på grunn av mistanke om at Babiš fortsatt er faktisk eier selv.
Tomáš Zdechovský har også gjennom lang tid engasjert seg i flere saker som gjelder tsjekkiske lastebilsjåfører i England og Frankrike som har fått problemer da kjøretøykontrollene deres avslørte at ulovlige migranter hadde gjemt seg inn i lastområdet uten bevissthet fra sjåfører.


== Andre aktiviteter ==
I slutten av 2008 var Tomáš Zdechovský en av grunnleggerne av et initiativ kalt Save Baby Jesus («Zachraňte Ježíška» på tsjekkisk) som tar sikte på å forsvare tsjekkiske juletradisjoner mot Santa Claus. På den samme måten kritiserte han erstatningen av den "fredelige" tsjekkiske allehelgensdag (Dušičky) i lokale skoler med den "galne" amerikanske høytiden, Halloween.


== Dikter og forfatter ==
Tomáš Zdechovský har utgitt fire diktsamlinger:
Ze zahrady mé milé (Fra hagen til min kjæreste), 2008
Odpusť mým rtům (Tilgi mine lepper), 2009
Intimní doteky (Fortrolige berøringer), 2010
Kapka (Drop), 2016I 2013 utga han sitt første prosaverk Nekonečné ticho (Endeløs stillhet).


== Referanser ==